**Ministru kabineta noteikumu projekta “Apmācības programmas saturs un apmācības nodrošināšanas kārtība konsultācijas sniegšanā grūtniecei, kura~~s~~ vēlas mākslīgi pārtraukt grūtniecību” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Apmācības programmas saturs un apmācības nodrošināšanas kārtība konsultācijas sniegšanā grūtniecei, kura vēlas mākslīgi pārtraukt grūtniecību” (turpmāk – Projekts) mērķis ir noteikt apmācības programmas (turpmāk – Programma) saturu un kārtību, kādā tiks nodrošinātas ģimenes ārsta vai cita speciālista (ārsta psihoterapeita, ginekologa vai citas ārstniecības personas) apmācības konsultācijas sniegšanai grūtniecei, kura vēlas mākslīgi pārtraukt grūtniecību. Projekts paredz, ka minēto ārstniecības personu apmācību nodrošinās izglītības iestādes, kuras īsteno medicīniskās izglītības programmas. Projekta pielikumā ir noteikts Programmas saturs.Projekts stājas spēkā Oficiālo publikāciju un tiesiskās informācijas likumā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Projekts ir izstrādāts saskaņā ar Seksuālās un reproduktīvās veselības likuma (turpmāk – Likums) 5. panta piekto daļu.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Projekts ir izstrādāts atbilstoši Likuma 5. panta piektajā daļā ietvertajam deleģējumam, kas paredz Ministru kabinetam noteikt Programmas saturu un kārtību, kādā tiks nodrošinātas ģimenes ārsta vai cita speciālista (ārsta psihoterapeita, ginekologa vai citas ārstniecības personas) apmācības konsultācijas sniegšanai grūtniecei, kura vēlas mākslīgi pārtraukt grūtniecību.Likuma 25. panta pirmā un otrā daļa paredz, ka ginekologs (dzemdību speciālists) vai ģimenes ārsts izsniedz norīkojumu uz grūtniecības mākslīgu pārtraukšanu pēc sievietes vēlēšanās līdz grūtniecības 12. nedēļai, vienlaikus informējot sievieti par grūtniecības pārtraukšanas būtību, iespējamajiem medicīniskajiem sarežģījumiem, par iespēju saglabāt topošajam bērnam dzīvību, kā arī par iespēju saņemt ārstniecības personas sniegtu konsultāciju.Neskatoties uz to, ka kopš 2013. gada mākslīgo abortu rādītājs Latvijā ir samazinājies no 274 gadījumiem uz 1000 dzīvi dzimušiem bērniem līdz 190 gadījumiem uz 1000 dzīvi dzimušiem bērniem 2018. gadā, tomēr Latvijas rādītāji vēl nav sasnieguši vidējo ES rādītāju.[[1]](#footnote-1)Šobrīd likumā noteiktajā konsultācijā tiek sniegta tikai medicīniska rakstura informācija, kas attiecas uz pašu grūtniecības mākslīgu pārtraukšanu, un grūtniecei netiek sniegta cita informācija, kas varētu nodrošināt grūtniecei pietiekami plašu skatījumu uz konkrēto situāciju un tās risinājumiem, kā arī ļautu grūtniecei pieņemt optimālāko lēmumu saistībā ar grūtniecības saglabāšanu vai pārtraukšanu.Tādējādi, iepriekš minētās konsultācijas mērķis būtu sniegt grūtniecei detalizētu informāciju par grūtniecības pārtraukšanas gaitu, riskiem, kā arī alternatīvām izvēlēm, lai sagatavotu grūtnieci pārdomāta, apzināta un konkrētajai situācijai atbilstošākā lēmuma pieņemšanai, tai skaitā sniegt informāciju sievietei par sociālajām garantijām sievietēm un topošajam bērnam, iespējamo juridisko un psiholoģisko atbalstu. Lai nodrošinātu grūtniecei, kura vēlas mākslīgi pārtraukt grūtniecību, konsultācijas sniegšanu, ir jāparedz to ārstniecības personu – ģimenes ārsta vai cita speciālista (ārsta psihoterapeita, ginekologa vai citas ārstniecības personas) izglītošana, kuras sniegs grūtniecei Likuma piektās daļas 5. punktā minēto konsultāciju. Saskaņā ar Ministru kabineta 2006. gada 25. jūlija noteikumos Nr. 611 “Dzemdību palīdzības nodrošināšanas kārtība” 4. punktā noteikto, grūtnieces veselības aprūpi nodrošina ginekologs, dzemdību speciālists, ģimenes ārsts vai vecmāte, līdz ar to iepriekš minēto konsultāciju grūtniecei, kura vēlas mākslīgi pārtraukt grūtniecību pēc Programmas apgūšanas varēs sniegt ģimenes ārsts, ārsts psihoterapeits, ginekologs, dzemdību speciālists, kā arī vecmāte vai kāda cita ārstniecības persona. Nacionālā veselības dienesta tīmekļa vietnē būs pieejama informācija par to, kurās ārstniecības iestādēs un pie kuriem speciālistiem minētā konsultācija būs pieejama. Grūtniecei šo informāciju sniegs ginekologs, dzemdību speciālists vai ģimenes ārsts, pie kura grūtniece būs vērsusies grūtniecības mākslīgai pārtraukšanai.Ārstniecības personām, kuras būs tiesīgas sniegt konsultāciju grūtniecei, paredzētajā Programmā ir iekļautas tādas tēmas, kā: 1) grūtniecības mākslīga pārtraukšana; 2) kontracepcija; 3) ārstniecības personas rīcība gadījumā, ja paciente ir HIV inficēta; 4) grūtniecības mākslīgas pārtraukšanas tiesiskie aspekti; 5) grūtniecības mākslīgas pārtraukšanas psihoemocionālie aspekti; 6) komunikācija ar pacienti; 7) valsts apmaksāta grūtniecības pārtraukšana; 8) pašvaldību, biedrību un nodibinājumu sniegtie pakalpojumi un palīdzība; 9) bērna paternitātes noteikšana un Uzturlīdzekļu garantiju fonda darbība; 10) pašvaldību, biedrību un nodibinājumu sniegtā palīdzība no vardarbības cietušajiem un sociālinelabvēlīgos apstākļos nokļuvušām sievietēm; 11) iespējas bērnu nodot adopcijai vai ievietot jaundzimušo glābējsilītē un ārpusģimenes aprūpes iespējas (audžuģimene, aizbildnība); 12) vardarbība pret sievietēm – atpazīšana un palīdzība (skatīt Projekta pielikumu). Projekta pielikumā ir noteikts Programmas “Grūtniecības mākslīgas pārtraukšanas gaita, riski, pieejamais atbalsts un alternatīvās izvēles grūtniecei, kura vēlas mākslīgi pārtraukt grūtniecību” saturs.Atbilstoši Likumā dotajam deleģējumam šāda izglītības programma ir jāapgūst tām ārstniecības personām, kuras vēlēsies sniegt konsultāciju grūtniecēm. Projekts paredz, ka apmācību procesu nodrošinās izglītības iestādes, kas īsteno medicīniskās izglītības programmas. (Projekta 2. punkts) Tādējādi Programma ir pielīdzināma pieaugušo neformālās izglītības programmai, jo tiek organizēta ārpus formālās izglītības. Vienlaikus, atbilstoši Ministru kabineta 2012. gada 18. decembra noteikumos Nr. 943 “Ārstniecības personu sertifikācijas kārtība” 52. punktā noteiktajam, ārstniecības personām par dalību profesionālās kvalifikācijas neformālos tālākizglītības pasākumos, tai skaitā, par izglītības programmas apguvi profesionālās un zinātniskās darbības un tālākizglītības pasākumu uzskaitei var tikt piešķirti tālākizglītības punkti, kurus ārstniecības personu sertifikācijas padome ņem vērā, veicot ārstniecības personas resertifikāciju reizi 5 gados. Programmas 1. daļu, kurā ir iekļauti medicīniski jautājumi, atbilstoši Projekta pielikumam, būs tiesīgs pasniegt sertificēts ginekologs dzemdību speciālists vai ģimenes ārsts, ņemot vērā Ministru kabineta 2009. gada 24. marta noteikumu Nr. 268 “Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu” 2.7. un 2.17. nodaļā noteiktās speciālistu rezidentūras laikā apgūtās detalizētās zināšanas dzemdniecībā, ginekoloģijā un ģimenes plānošanā (Projekta 4.1. apakšpunkts).Savukārt, Programmas 2. daļā iekļautās tēmas pasniegs atbilstošās jomas speciālists – jurists, psihologs vai sociālās jomas speciālists) (Projekta 4.2. apakšpunkts).   |
| 3. | Projekta izstrādē iesaistītās institūcijas un publiskas personas kapitālsabiedrības | Latvijas Ginekologu un dzemdību speciālistu asociācija, Rīgas Stradiņa universitāte.  |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Izglītības iestādes un personas, kuras īstenos Programmu; ārstniecības personas (ģimenes ārsti, ginekologi (dzemdību speciālisti), vecmātes), kuras apgūs Programmu; ārsti (ginekologi, dzemdību speciālisti, psihoterapeiti vai ģimenes ārsti) un citu nozaru speciālisti (juristi, sociālās jomas speciālisti, psihologi), kuri tiks iesaistīti programmas pasniegšanā, grūtnieces, kas saņems konsultāciju. |
| 2. | Tiesiskā regulējuma ietekme uz tautsaimniecību un administratīvo slogu | Paredzams, ka administratīvais slogs varētu nebūtiski palielināties tām izglītības iestādēm, kuras realizēs minēto izglītības programmu, organizējot 6 stundu apmācības. Šobrīd nav zināma informācija par izglītības iestādēm, kuras īstenos minēto izglītības programmu, izņemot Rīgas Stradiņa universitāti, kura Projekta izstrādes procesā informēja, ka būtu gatava šo izglītības programmu īstenot piešķirto Eiropas fondu līdzekļu ietvaros. Paredzams, ka administratīvais slogs varētu palielināties ārstniecības personām, kuras izvēlēsies apgūt izglītības programmu, jo šādas programmas apguvei būs jāparedz laiks un finanšu līdzekļi. Šobrīd nav zināms to ārstniecības personu skaits, kuras vēlēsies apgūt konkrēto izglītības programmu. |
| 3. | Administratīvo izmaksu monetārs novērtējums | Projekts šo jomu neskar.  |
|  |  |  |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |
|  |  |  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. |
| 2. | Sabiedrības līdzdalība projekta izstrādē | Projekta izstrādes procesā, komunicējot telefoniski, elektroniski, kā arī klātienē, notika sadarbība ar Latvijas Ginekologu un dzemdību speciālistu asociāciju, kā arī Rīgas Stradiņa universitātes pārstāvjiem. Projekts, kā arī informācija par plānoto sabiedrisko apspriedi tika ievietota Veselības ministrijas tīmekļa vietnē [www.vm.gov.lv](http://www.vm.gov.lv) 2019. gada 3. aprīlī.  |
| 3. | Sabiedrības līdzdalības rezultāti | Gan Latvijas Ginekologu un dzemdību speciālistu asociācijas, gan Rīgas Stradiņa universitātes pārstāvji konceptuāli atbalstīja Projektu. Tika ņemts vērā Latvijas Ginekologu un dzemdību speciālistu asociācijas priekšlikums par izglītības programmas iespējamo saturu, kā arī tika akceptēts Rīgas Stradiņa universitātes pārstāvju ierosinājums par Eiropas Sociālā fonda projekta Nr. 9.2.6.0/17/I/001 “Ārstniecības un ārstniecības atbalsta personāla kvalifikācijas uzlabošana” ietvaros realizētās pieaugušo neformālās izglītības programmas “Par grūtniecības mākslīgas pārtraukšanas gaitu, riskiem un alternatīvām izvēlēm grūtniecei, kura vēlas mākslīgi pārtraukt grūtniecību”” pasniegšanas veidu (videolekciju).  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Nacionālais veselības dienests  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Projekts šo jomu neskar. |
| 3. | Cita informācija | Nav |

Veselības ministre                                  I. Viņķele

Vīza: Valsts sekretāre D. Mūrmane - Umbraško

Korņenkova 67876098

Viktorija.Kornenkova@vm.gov.lv

1. PVO *European Health for All* datubāze [↑](#footnote-ref-1)